Mans met ongeslypte diamante betrapDie ongeslypte diamante. Foto: Verskaf Twee mans, albei 25 jaar oud, is in hegtenis geneem nadat ongeslypte diamante in hul besit gevind is. Sers. Noloyiso Rwexana, Wes-Kaapse polisiewoordvoerder, het gesê die inhegtenisneming het Woensdag om 14:00 in Tafelsig plaasgevind. “Die polisie het inligting opgevolg en die twee mans by ŉ winkelsentrum gekry. Hulle was in besit van 15 ongeslypte diamante met ŉ geskatte straatwaarde van R1 miljoen,” het Rwexana gesê. Die mans is by die winkelsentrum in hegtenis geneem. Die verdagtes moet binnekort in die Kaapstad-landdroshof verskyn op aanklag van die onwettige besit van ongeslypte diamante. Die Valke ondersoek die saak verder.